The Hunters (grupo musical)

The Hunters (en galego: "Os cazadores") era unha banda instrumental británica que mantivo a súa actividade desde finais da década de 1950 ata principios da de 1960.
Orixinal da zona de Cheshunt, en Hertfordshire, e formada a partir do que quedaba de The Parker Royal Five, The Hunters comezou como grupo de apoio a outros artistas de sona, tanto británicos como provenientes dos Estados Unidos, como Bobby Rydell, Jimmy Jones, The Allisons, Frank Ifield, The Avons, Mark Wynter, Kenny Lynch e Michael Cox. O seu primeiro éxito salientable foi "Sweet Dreams", do selo Columbia, como banda de apoio do cantante Dave Sampson, que acadou o número 29 nas listaxes en maio de 1960. Sampson escribira a canción pensando en que a cantase o seu amigo e Cliff Richard, mais o produtor Norrie Paramor pensou que a canción se adaptaba máis ao propio Sampson. A banda gravou en total catro sinxelos e un maxisingle con Dave Sampson en Columbia Records, e cinco sinxelos e mais dous álbums en Fontana, entre 1960 e 1964.

A banda tamén actuou con Cliff Richard substituíndo a The Shadows, que non estaba dispoñible debido a un accidente de coche, incluíndo, entre outras, unha aparición no Sunday Night at the London Palladium, un espectáculo de televisión de 1958.

Despois de The Hunters, o guitarrista principal, Brian Parker, o baixista, John Rogers, e o guitarrista de acompañamento, Norman Stracey, pasáronse a The Roulettes (non todos ao mesmo tempo), unha banda que actuou como grupo de apoio do cantante Adam Faith. O batería Norman Sheffield pasou a fundar os Trident Studios co seu irmán en Londres, utilizado por moitos artistas de gran prestixio para as súas gravacións desde finais dos anos 1960 e durante toda a década seguinte, especialmente por Queen, a quen Sheffield representou nos primeiros anos da súa carreira, conducindo o grupo cara aos seus primeiros éxitos.

Máis recentemente, The Hunters reviviu un dos seus éxitos en 2009 cando a súa peza instrumental "Teen Scene" se utilizou na banda sonora do filme An Education.

 Membros de banda 
The Hunters
 Norman Sheffield: percusión.
 Norman Stracey: guitarra rítmica, composición.
 Brian Parker: guitarra solista e composición.
 Johnny Rogers: baixo.
Dave Sampson and The Hunters
 Dave Sampson: voz solista.

 Discografía 

 Sinxelos e maxisingles 

 Dave Sampson and The Hunters 
 "Sweet Dreamss" / "It's Lonesome" - Columbia. 1960.
 "See You Around" / "If You Need Me" Columbia. 1960.
 "Why The Chicken?" / "1999" - Columbia. 1961.
 "Easy to Dream" / "That's All" - Columbia. 1961.
 "Dave EP" - "Sweet Dreamss" / "It's Lonesome" / "If You Need Me" / "See You Arround" - Columbia. 1961.

 The Hunters (sen Dave Sampson) 
 "Teen Scene" / "Santa Monica Flyer" - Fontana. 1960.
 "Golden Earrings" / "Tally Ho" - Fontana. 1961.
 "The Storm" / "How's M'Chicks?" - Fontana. 1961.
 "Teen Scene" (nova versión) / "Someone Else's Baby" - Fontana. 1964.

 Dave Sampson (acompañamento) 
 "Wide, wide world" / "Since Sandy Moved Away" - Fontana. 1962.

 Álbums 
 Teen Scene. The Hunters play The Big Hits - Fontana. 1961.
 Hits from The Hunters - Fontana. 1962.

 Notas 

Categoría:Grupos musicais do Reino Unido